ราคาทองคำพุ่งแรง!ปรับขึ้น550บาท
สมาคมค้าทองคำเผยราคาทองคำเปิดตลาดพุ่ง 550 บาท ทองแท่งขายบาทละ 26,250 บาท ทองรูปพรรณขายบาทละ 26,750 บาท
14 เม.ย. 2563

สมาคมค้าทองคำรายงานราคาทองคำในประเทศประจำวันที่ 14 เม.ย. 63 ราคาปรับขึ้น 550 บาท ส่งผลให้ทองแท่งรับซื้อ 26,050 บาท ขายออก 26,250 บาท ทองรูปพรรณรับซื้อ 25,574.92 บาท ขายออก 26,750 บาท
ด้าน ศูนย์วิจัยทองคำ ระบุว่า ดัชนีความเชื่อมั่นราคาทองคำประจำเดือน เมษายน 2563 ปรับเพิ่มขึ้นเมื่อเทียบกับเดือน มีนาคม 2563 ที่ผ่านมา จากระดับ 67.50 จุด มาอยู่ที่ระดับ 67.93 จุด เพิ่มขึ้น 0.43 จุด หรือคิดเป็น 0.63% โดยปัจจัยที่ทำให้ดัชนีฯ ปรับเพิ่มขึ้นมานั้น น่าจะมาจากคาดการณ์สถานการณ์การแพร่ระบาดของไวรัสโควิด-19 ความไม่แน่นอนของเศรษฐกิจโลก และความต้องการซื้อสินทรัพย์ปลอดภัย
ดัชนีความเชื่อมั่นราคาทองคำระยะสามเดือนในไตรมาส 2 ของปี 2563 (เม.ย. - มิ.ย.) ปรับลดลงจากไตรมาสแรกของปี 2563 จากระดับ 66.36 จุด มาอยู่ที่ระดับ 62.11 จุด ลดลง 4.25 จุด หรือคิดเป็น 6.40% โดยดัชนีฯ ที่ปรับลดลงมานั้น น่าจะมีสาเหตุมาจากคาดการณ์สถานการณ์การแพร่ระบาดของไวรัสโควิด-19 เริ่มคลี่คลาย แรงขายเก็งกำไรของกองทุน และการแข็งค่าของเงินบาท
คาดการณ์ความต้องการซื้อทองคำช่วงเดือน เมษายน 2563 จากกลุ่มตัวอย่างจำนวน 293 ตัวอย่าง พบว่าร้อยละ 37.54 ยังไม่ตัดสินใจซื้อทองคำในเดือน เมษายน 2563 ขณะที่ร้อยละ 36.52 ไม่แน่ใจว่าจะซื้อทองคำหรือไม่ และร้อยละ 25.94 คาดว่าจะซื้อทองคำในช่วงเดือนนี้